**Beretning Jyllinge Minigolf Klub vedr. 2017**

Vores første år har ikke skortet på udfordringer. Først det store arbejde med at fælde træerne, så at få skaffet alle grenene af vejen. Da Gravearbejdet så endelig kunne starte var vejret ikke særlig venlig imod os. Vi måtte derfor i efteråret få levering af banerne udsat. Vi havde heller ikke regnet med at møde fundamentet til et stort sammenfaldet hus, hvor både resterne af tag, vinduer og murstensvægge dukkede frem af jorden. Der er kørt to lastbilfulde betonfundament bort. Murstenene har vi genbrugt i bunden af nogle af banerne.

Vi er nu nået så langt, at kun 1 bane mangler at blive udgravet og de fleste er der fyldt stabil grus på. Vi er blevet tilbudt og har henter poser med bakkegrus fra inddæmningerne i Nordmarken, så vi måske får nok. Der er bestilt 1.910 fliser 50x50 og de bliver leveret den 16. april. Den 24. maj ankommer banerne og den 30. juni er der berammet indvielse og borgmester Joy Mogensen har lovet at komme.

Vi søgte i sommer tilskud gennem Leg og Virke og fik det søgte beløb på 49.250 kr. På det tidspunkt vidste vi desværre ikke, at vi skulle bruge mange mange flere fliser end først antaget. Men da vi i oktober fik de endelige tegninger kunne vi godt se, at vi manglede en del penge. Derfor rettede jeg henvendelse til kommunen, men alle penge for 2017 var fordelt. Flere politikere har givet positive tilsagn til at hjælpe os, men det sidste nye er, at jeg må søge en facilitets pulje, hvis midler imidlertid ikke er til igangværende projekter. Så vi må se. Vi har stadig nogle ansøgninger som vi venter svar på, så vi må bare være optimistiske. Hvis det går helt galt, har Dansk Minigolf Union lovet at låne os 20.000 kr. rentefrit som vi så kan afdrage efterhånden som vores økonomi tillader. Vores budget har ændret sig løbende i forhold til prisen på fliserne, men i det sidste budget mangler vi 21.745 kr.

Vi har været ude og besøge Gladsaxe Minigolf klub, hvor vi er velkommen til at komme og spille, Det er en gentlemen aftale, at medlemmer må komme og spille på andre klubbers baner. Vi fik en god snak om, hvilke køller og bolde vi skal bruge. Desuden har vi deltaget i Dansk Minigolf Union kreds Sjællands generalforsamling. Udviklingskonsulenten i Dansk Minigolf Union har været os til stor støtte i det forløbne år.

Vi er nu medlem af Kulturprojekt Spraglehøjgaard, hvor Svend Laursen bliver vores repræsentant i bestyrelsen. Vi er kontingent frie i år og i 2019 skal vi betale 500 kr. i kontingent. Derefter bliver det taget op, hvad vi fremover skal betale. Som medlem af Kulturprojekt Spraglehøjgaard har vi ret til at bruge gården frit i foreningsøjemed, lokale skal dog bookes. Vores medlemmer har stemmeret på generalforsamlingen.

Vi har tilmeldt os til at deltage i Jyllinge Festival som finder sted 17. og 18. august. Vi låner en transportabel minigolfbane af Dansk Minigolf Union, så vi kan reklamere for vores klub.

Jeg er utrolig stolt og taknemmelig over den opbakning vi har fået til de berammede arbejdsdage samt stor tak til tirsdagsholdet som har været så trofaste hele vinteren.

Bestyrelsens vegne

Lis Humle Jørgensen

5. april 2018